stanford-oval/wikipedia huggingface dataset:
היידלברג
היסטוריה > העת החדשה

הרפורמציה הפרוטסטנטית התפשטה באזורי דרום-מערב גרמניה במהלך המחצית הראשונה של המאה ה-16, והתקבלה באופן רשמי על ידי הנסיך הבוחר אוטו היינריך (Ottheinrich, 1556-9). יורשיו נטו אל הקלוויניזם והיידלברג הפכה למרכז של זרם זה.
לקראת סוף המאה ה-16 נבנו בעיר מבנים רבים בסגנון הרנסאנס (רובם נהרסו במלחמת תשע השנים). הטירה הורחבה והפכה מטירה ימי-ביניימית למקום משכן מודרני. היידלברג המשיכה לפרוח גם בתחילת תקופת שלטונו של פרידריך החמישי, הנסיך הבוחר מפפאלץ (1610-1623), אך גורלה השתנה עם תחילת מלחמת שלושים השנים. פרידריך החמישי היה ממנהיגי האיחוד הפרוטסטנטי ובשל כך סבלה היידלברג קשות בתקופת המלחמה (כשלושה רבעים מן התושבים נהרגו במלחמה). בשנת 1622 נכבשה העיר בידי המצביא הקתולי הרוזן טילי, אשר בזז את העיר והעביר את אוסף הספרים יקר הערך, ספריית פאלאטינה Bibliotheca Palatina כמתנה לאפיפיור. היידלברג עברה לשליטת מקסימיליאן הראשון, הנסיך הבוחר מבוואריה אשר שלט בה עד לסוף המלחמה (למעט תקופה קצרה בה נכבשה היידלברג בידי השוודים). בסיום המלחמה הוחזרה היידלברג לידי רוזני הפפאלץ, אשר כוחם ירד משמעותית.
בשנת 1685 נפטר קארל השני, רוזן הפפאלץ, ללא יורשים. מאורע זה היה מהגורמים לפריצת מלחמת תשע השנים, במהלכה נכבשה היידלברג פעמיים בידי הצרפתים (בשנים 1688 ו-1693), ונחרבה כמעט כליל. העיר נבנתה מחדש בסגנון הבארוק בסיום המלחמה, אך הטירה שוקמה באופן חלקי בלבד. היידלברג שוקמה באופן חלקי בלבד.
הנסיך הבוחר קארל השלישי פיליפ, שהיה קתולי, הסתכסך עם תושבי היידלברג הפרוטסטנטים. בשל כך העביר הלה בשנת 1720 את חצרו מהיידלברג למנהיים, וכך איבדה היידלברג מחשיבותה הפוליטית. יורשו, קארל תאודור, בנה את ה"גשר הישן" (Alte Brücke). הוא אף ניסה לבנות מחדש את טירת היידלברג, אך העבודות הופסקו לאחר מכת ברק בשנת 1764, שנתפסה כ"אות משמים". הטירה עומדת בחורבנה החלקי עד לעצם היום הזה.
היסטוריה > המאה ה-19

בשנת 1803 עברה היידלברג לשליטת מדינת באדן. קארל פרידריך, הדוכס הגדול של באדן (1771–1811), ארגן מחדש את אוניברסיטת היידלברג, הפך אותה למוסד במימון המדינה והחזיר אותה לגדולתה. במהלך המאה ה-19 לימדו בהיידלברג מלומדים בעלי שם רבים (בין היתר: הפילוסוף הגל, ההיסטוריון טרייצ'קה, הכימאי בונזן, והפיזיקאים הלמהולץ וגוסטב קירכהוף) שמשכו אליה סטודנטים רבים.
בתחילת המאה ה-19 הפכה היידלברג למרכז חשוב של תנועת הרומנטיקה בגרמניה. פעלו בה אמנים רבים והיא מוזכרת בשירים ובציורים רבים מתקופה זו.
ענף התיירות התפתח בהיידלברג בעיקר עם חיבורה לרשת הרכבות בשנת 1840, והפך לאחד הענפים הכלכליים החשובים בעיר. לאחר מלחמת צרפת–פרוסיה עברה על היידלברג תהליך של צמיחה מהירה. מספר התושבים הכפיל את עצמו למעלה מפי 4, מכ-20,000 בשנת 1871 לכ-85,000 בשנת 1933, ונבנו שכונות חדשות. למרות ההתפתחות והצמיחה של העיר היא לא עברה תיעוש ניכר.
היסטוריה > המאה ה-20

פרידריך אברט, הנשיא הראשון של רפובליקת ויימאר, היה בן היידלברג. חרף זאת, הייתה היידלברג מעוז של המפלגה הנאצית. בתקופת הנאצים, הועברו כשליש מחברי סגל האוניברסיטה מתפקידם, עקב יהדותם או מסיבות פוליטיות אחרות (עוד על יהודי היידלברג בתקופה הנאצית ראו להלן). העיר כמעט שלא ניזוקה במהלך מלחמת העולם השנייה.
העיר נתפסה בידי כוחות אמריקאים ב-30 במרץ 1945, לאחר שהכוחות הגרמנים נסוגו ממנה יום לפני כן ופוצצו את הגשרים על נהר הנקר (כולל את ה"גשר הישן"). לאחר סיום המלחמה הקימו האמריקאים בסיסים ומפקדות בהיידלברג. בסיסים אלו שימשו את הכוחות האמריקאים שהוצבו בגרמניה לאחר המלחמה ומאוחר יותר את כוחות נאט"ו.
דמוגרפיה

אוכלוסיית היידלברג מונה (נכון לסוף 2007) כ-145,000 נפשות, מהם כ-17% זרים. בעיר אוכלוסיית סטודנטים גדולה (למעלה מ-30,000), רבים מהם זרים. כמו כן מתגוררים בעיר כ-20,000 אמריקאים, חיילים ואזרחים המועסקים על ידי צבא ארצות הברית, לו בסיסים בעיר וסביבתה.
התפתחות אוכלוסיית העיר על פי שנים מוצגת בטבלה שלהלן. הנתונים המסומנים ב¹ הם על סמך מפקדים רשמיים, בעוד שהשאר מבוססים על הערכות שונות.
כלכלה

היידלברג אינה מרכז כלכלי או תעשייתי חשוב, אך היא מרכז לשירותים באזור. הענפים החשובים ביותר בתחום הכלכלי הם התיירות והחינוך. בהיידלברג כ-107,000 משרות מהן רבות (כשני שלישים) מאוישות על ידי יוממים. למעלה מ-%80 מן המשרות הן בענפי השירותים (כולל בתחומי החינוך השונים ובתחום התיירות) ופחות מ-20% בתחום התעשייה.
אוניברסיטת היידלברג והקליניקות שלה היא המעסיק הגדול ביותר בהיידלברג עם כ-15,000 משרות.
תעשייה פעילה יחסית בהיידלברג היא תעשיית הדפוס (Heidelberger Druckmaschinen).
במדרחוב ה-Haupstrasse שבעיר העתיקה, חנויות ובתי מסחר רבים והוא מהווה מרכז מסחרי לעיר וסביבתה.
חינוך ומחקר

היידלברג היא עיר אוניברסיטאית ובה מוסדות אקדמיים רבים וחשובים. היידלברג היא עיר סטודנטים מובהקת - כרבע מתושבי העיר סטודנטים, השיעור הגדול ביותר בגרמניה.
בעיר נמצאת אוניברסיטת היידלברג, אחת מהיוקרתיות והמבוקשות בגרמניה. האוניברסיטה, ששמה הרשמי הוא אוניברסיטת רופרכט-קרל היא האוניברסיטה העתיקה בגרמניה (נוסדה בשנת 1386). לאוניברסיטה, בה לומדים כ-27,000 סטודנטים, יש שני קמפוסים עיקריים ובנוסף מספר בניינים היסטוריים בעיר העתיקה.
בנוסף לאוניברסיטת היידלברג, שוכנים בעיר גם סניפים של אוניברסיטאות נוספות, מוסדות נוספים להשכלה גבוהה ומכוני מחקר רבים. ביניהם ניתן למנות (לרשימה מלאה):
מכללה להוראה (Pädagogische Hochschule Heidelberg) - אשר נוסדה בשנת 1904 ובה כ-4,000 סטודנטים.
בית ספר גבוה ללימודי יהדות (Hochschule für Jüdische Studien).
המעבדה האירופית לביולוגיה מולקולרית (EMBL - European Molecular Biology Laboratory) ממכוני המחקר הביולוגיים החשובים בעולם.
מכון מקס פלאנק לפיזיקה גרעינית.
מכון מקס פלאנק לאסטרונומיה שוכן על פסגת הקניגשטול.
מכון מקס פלאנק למחקר רפואי.
מכון מקס פלאנק למשפט השוואתי ציבורי ובינלאומי.
המכון הגרמני לחקר הסרטן (Deutsches Krebsforschungszentrum (DKFZ))
אתרי העיר

היידלברג מהווה יעד תיירותי חשוב, וכ-3.5 מיליון תיירים מבקרים בה בשנה. היידלברג מהווה מוקד משיכה לתיירים ממספר סיבות:
להיידלברג דימוי רומנטי שהונצח רבות בשירים ויצירות נוספות.
היידלברג היא עיר קטנה ושלווה, יחסית לא מתועשת השוכנת בסביבה הררית ירוקה, עם אפשרויות רבות לפעילויות פנאי.
העיר העתיקה של היידלברג כמעט שלא נפגעה במהלך מלחמת העולם השנייה, והיא שמורה היטב יחסית לערים אחרות בגרמניה. גם הטירה ההרוסה למחצה והאוניברסיטה העתיקה בעלת השם מהוות אטרקציות תיירותיות.
אתרי העיר > העיר העתיקה

העיר העתיקה של היידלברג, השוכנת בגדה הדרומית של הנקר, מלאה סמטאות צרות ומפותלות, חנויות אזוטריות, מסעדות, פאבים ומבנים עתיקים. רוב המבנים בעיר העתיקה הם מתחילת המאה ה-18 ונבנו בסגנון הבארוק. רבים מהם עשויים אבן חול אדומה, בדומה לטירה.
מספר אתרים הראויים לציון:
הרחוב הראשי (Hauptstrasse) בעיר העתיקה, מהמדרחובים הארוכים באירופה - 1,600 מטרים. לאורך הרחוב בתי כלבו, חנויות ומסעדות רבות.
הרחוב התחתי (Untere Strasse) בעיר העתיקה, מקביל לרחוב הראשי ובו ממוקמים עשרות פאבים ומועדוני סטודנטים.
כיכר השוק (מסחר) (Marktplatz) הכיכר הראשית של העיר העתיקה. בכיכר שוכנים בית העירייה וכנסיית רוח הקודש (Heiliggeistkirche), הכנסייה הראשית של היידלברג.
כנסיות נוספות - כנסיית פטר (Peterskirche) הכנסייה העתיקה ביותר בהיידלברג וכנסיית הישועים (Jesuitenkirche)
כיכרות נוספים - כיכר החיטה (Kornmarkt) וכיכר האוניברסיטה (Universitätsplatz).
כיכר ביסמרק - שוכנת בקצה המערבי של "הרחוב הראשי" (מחוץ לגבולות העיר העתיקה). הכיכר היא מרכז מסחרי ותחבורתי.
"הרחוב הראשי"
כיכר השוק וכנסיית רוח הקודש
בניין העירייה
רחוב בעיר העתיקה
אתרי העיר > הגשר הישן

הגשר הישן (Alte Brücke, שמו הרשמי הוא גשר קרל-תאודור) הוא אחד הגשרים העתיקים בגרמניה. גשר עץ היה קיים כבר במאה ה-13, אולם גשר האבן בצורתו הנוכחית נבנה רק ב-1788 ביוזמת הנסיך הבוחר קרל-תאודור. הגשר נהרס בשלהי מלחמת העולם השנייה ושוקם ונפתח מחדש בשנת 1947. אורך הגשר כ-200 מטר, רוחבו כ-7 מטר והוא משמש לתנועת הולכי רגל וכאתר תיירות.
מראה הגשר מכיוון העיר העתיקה
הגשר הישן - צילום מטירת היידלברג
פסל קרל-תאודור על הגשר
השער המחבר בין הגשר ובין העיר העתיקה
אתרי העיר > אוניברסיטת היידלברג

רוב הפקולטות של אוניברסיטת היידלברג ממוקמות כיום בפרברי העיר, אך ישנם עדיין כמה מבנים בעלי עניין בעיר העתיקה:
בניין "האוניברסיטה הישנה" (Alte Universität) נבנה בין השנים 28–1712. ממוקם בכיכר האוניברסיטה (Universitätsplatz) שבמרכז העיר העתיקה. בבניין יש מוזיאון לתולדות האוניברסיטה וניתן לבקר באולמות ההרצאה הישנים.
בניין "האוניברסיטה החדשה" (נחנך ב-1928)
ספריית האוניברסיטה. בספרייה כ-2.5 מיליון ספרים, כולל כתבי יד עתיקים ונדירים.
כלא הסטודנטים (Studentenkarzer) שהיה פעיל בין השנים 1712–1914 ובו נכלאו סטודנטים מפרי סדר. קירות הכלא מכוסים בגרפיטי שציירו ה"אסירים".
בניין האוניברסיטה הישנה
אולם ההרצאות בבניין האוניברסיטה הישנה
כלא הסטודנטים
בניין ספריית אוניברסיטת היידלברג
אתרי העיר > טירת היידלברג

הטירה ממוקמת על צלע ההר ממוקמת מעל העיר העתיקה. בטירה מספר מבנים, חלקם הרוסים למחצה, וכולם בעלי פאר רב וסגנון ארכיטקטוני עשיר. בטירה נמצא מוזיאון הרוקחות וכן מרתף יין בו נמצאת חבית בירה עצומה. כמו כן ניתן לבקר בגני הטירה. מן הטירה והגנים נשקף נוף של אלפי גגות רעפים אדומים בעיר העתיקה ושל גבעות ירוקות בגדת הנקר הצפונית. הטירה מחוברת בעזרת פוניקולר לפסגת הקניגשטול וכיכר השוק בעיר העתיקה.
הטירה, מבט מן העיר העתיקה
החצר הפנימית של הטירה
גני הטירה
מבט מטירת היידלברג: מימין-גשר קרל, נהר נקר, בניין העירייה, הקתדרלה והאוניברסיטה
ציור של הטירה והגנים (1620)
חבית יין במרתף הטירה
כתובת עברית בטירה: "זה השער לה' צדיקים יבואו בו"
מוזיאון הרוקחות בטירה
אתרי העיר > דרך הפילוסופים

דרך הפילוסופים (Philosophenweg) היא שביל המטפס על הגבעות שממול העיר העתיקה, בגדה הצפונית של הנקר. מן הדרך נשקף נוף העיר העתיקה, הטירה והקניגשטול.
נוף העיר העתיקה והטירה כפי שנשקף מדרך הפילוסופים
"גן הפילוסופים" בדרך הפילוסופים
אתרי העיר > הקניגשטול

מפסגת הקניגשטול, שמדרום לעיר העתיקה, נשקף נוף של העיר וסביבתה. באזור הקניגשטול מספר שבילי הליכה באזור ההררי והמיוער. הקניגשטול מחובר בעזרת פוניקולר לטירה ולעיר העתיקה.
יהדות היידלברג

יהודים גרו בהיידלברג ככל הנראה מסביבות אמצע המאה ה-13. בתחילת המאה ה-14 כבר הייתה קיימת קהילה מסודרת עם בית כנסת ובית קברות. בשנת 1348, בתקופת המוות השחור הושמדה הקהילה, אך בשנה שלאחר מכן היא הוקמה מחדש בידי פליטים מקהילות שפיירא ווורמייזא. בשנת 1390 גירש הנסיך הבוחר רופרכט הראשון את היהודים מהיידלברג. בית הכנסת, בית הקברות ושאר נכסיהם הוענקו לאוניברסיטה.
עד לאמצע המאה ה-17 גרו יהודים בודדים בלבד בהיידלברג. בשנת 1660 עקרה להיידלברג משפחת אופנהיימר המפורסמת. יהודי החצר יוזף זיסקינד אופנהיימר נולד בהיידלברג בסוף המאה. במאה ה-18 כבר מנתה הקהילה כמה עשרות משפחות, ויהודים התקבלו כסטודנטים לאוניברסיטה.
בתחילת המאה ה-19, לאחר סיפוח היידלברג לבאדן, קיבלו היהודים שוויון זכויות. עם זאת, סבלו היהודים בתקופת פרעות הפ הפ (1819). מספר היהודים גדל בצורה משמעותית במהלך המאה ה-19 ובתחילת המאה ה-20 (עקב ריבוי טבעי והגירה ממזרח אירופה) והגיע לשיא של כ-1,400 בשנת 1925. יהודים רבים למדו או לימדו באוניברסיטת היידלברג. בין המפורסמים שבהם ניתן לציין את שאול טשרניחובסקי ואת יוסף קלוזנר.
בשנת 1933, ערב עליית הנאצים לשלטון התגוררו בהיידלברג כ-1,100 יהודים, אשר היו מעורים בכל תחומי החיים והכלכלה. לאחר עליית הנאצים לשלטון הועברו מתפקידם באוניברסיטה עשרות פרופסורים ממוצא יהודי. רוב יהודי היידלברג היגרו ממנה לפני השואה. בית הכנסת של הקהילה שנבנה ב-1878 נהרס בליל הבדולח. במקום בו עמד בית הכנסת יש כיום אתר הנצחה. במקום בו עמד ארון הקודש נמצאת אבן שיש עליה חקוק בעברית ובגרמנית כי "במקום הזה עמד בית הכנסת של ק"ק (קהילת קודש) היידלברג שנהרס על ידי אכזרים ב-10 בנובמבר 1938". ב-22 באוקטובר 1940 נשלחו למחנה המעצר גירס 281 יהודים (ומשם נשלחו רובם לאושוויץ), ו-111 לגטו טרזיינשטט באוגוסט 1942. כ-100 יהודים ניצלו בעזרת הכומר פרוטסטנטי הרמן מאס. נקרא רחוב על שמו ("הרמן מאאס") בשכונת היובל ברחובות, עיר תאומה.
הקהילה היהודית הוקמה מחדש לאחר השואה בידי ניצולי השואה ותושבי עבר של היידלברג, אליהם התווספו מאוחר יותר מהגרים מברית המועצות לשעבר וישראלים. הקהילה מונה כיום כמה מאות חברים ולהם בית כנסת אורתודוקסי ורפורמי.
בשנת 1979 הוקם בהיידלברג בית ספר גבוה ללימודי יהדות, בו לומדים (נכון ל-2007) כ-130 סטודנטים (יהודים ולא-יהודים).
ערים תאומות

להיידלברג מספר ערים תאומות ברחבי העולם:
בריטניה קיימברידג', אנגליה, בריטניה (מ־1957)
צרפת מונפלייה, צרפת (מ־1961)
ישראל רחובות, ישראל (מ־1983)
אוקראינה סימפרופול, אוקראינה (מ־1991)
גרמניה באוצן, סקסוניה, גרמניה (מ־1991)
יפן קומאמוטו, יפן (מ־1992)
ארצות הברית פאלו אלטו, קליפורניה, ארצות הברית (מ־2017)
ראו גם

קהילת יהודי באדן-וירטמברג
הערות שוליים

↑  לא ברור היכן בדיוק שכן מבצר זה
↑  האתר החשוב היחיד שנפגע הוא הגשר הישן
↑  עדות ודאית על יהודים משנת 1275, אך ייתכן שיהודים ישבו באזור עוד בתחילת המאה
| --- | --- |
בקרת זהויות :  NLI: 987007552862605171  BNE: XX4888657  GND: 4023996-2  HDS: 006590  LCCN: n81096075  MusicBrainz: eee2e250-e74b-4216-896d-ec1980ea123c  NARA: 10044743  NDL: 00628943  NKC: ge129240  VIAF: 144258029   WorldCat (עם VIAF): 144258029 
מפת היידלברג וחלוקתה לשכונות. נהר הנקר מצויר בכחול. השטח הבנוי מצוין באדום.
"מגדל המכשפות" (Hexenturm) שבחצר בניין "האוניברסיטה החדשה". המגדל שנבנה בשנת 1380 הוא שריד לחומה מימי הביניים. המגדל שימש כבית סוהר לנשים ומאוחר יותר הוסב לאנדרטה לסטודנטים חללי מלחמת העולם הראשונה.
ציור של היידלברג משנת 1620
ציור המתאר את המצור על היידלברג בשנת 1622
"בית האביר" (Haus zum Ritter, כיום Hotel Ritter) שנבנה בשנת 1592, הוא
מהיחידים ששרדו בחורבן שעברה העיר בשנת 1693.
ציור 'רומנטי' של טירת היידלברג (קארל רוטמן, 1815)
הריסות "הגשר הישן", 1945
בניין ה-"Print Media Academy" מול תחנת הרכבת של היידלברג. הבניין שייך לחברת Heidelberger Druckmaschinen, מהמעסיקים הגדולים בהיידלברג.
הכניסה למתחם "המעבדה האירופית לביולוגיה מולקולרית".
מפת העיר העתיקה של היידלברג
בית הכנסת של היידלברג, 2008
אבן זיכרון במקום בו עמד בית הכנסת של קהילת היידלברג שנהרס בליל הבדולח
Tomorrowland

ערך זה עוסק בפסטיבל מוזיקה. אם התכוונתם לסרט קולנוע, ראו .
| --- | --- |


 סוג:  פסטיבל מוזיקה, אירוע שנתי 
 מדינה:  בלגיה
 מיקום:  De Schorre 
 מייסדים:  WEAREONE.world 
 מועדים
 תאריכי פעילות:  2005–הווה (כ־20 שנה) 
 מועד שנתי:  שני סופשים אחרונים של חודש יולי
 משך הפסטיבל:  3 ימים (חצי יום מסיבת פתיחה)
 קואורדינטות:  51°05′32″N 4°23′08″E﻿ / ﻿51.092222222222°N 4.3855555555556°E﻿ / 51.092222222222; 4.3855555555556
 www.tomorrowland.com
 he
 
Tomorrowland (טומורולנד, בתרגום חופשי: ארץ המחר) הוא פסטיבל מוזיקת דאנס-אלקטרונית המאורגן על ידי חברת הבידור ההולנדית ID&T. הפסטיבל מתקיים משנת 2005 בכל קיץ, בעיירה בום (אנ') שבבלגיה, קרוב לאנטוורפן. Tomorrowland הוא אחד מפסטיבלי המוזיקה הבולטים בעולם.
היסטוריה

הפסטיבל מעוצב בסגנון סיפורי אגדות, הכולל פיות, נסיכות וכדומה. הפסטיבל מציע מגוון רחב של תתי-סוגות של מוזיקה אלקטרונית. משנת 2005, הפסטיבל נערך בעיירה בום שבבלגיה והוא כולל הופעות של תקליטנים בינלאומיים. בשנת 2009, בפסטיבל היו 9 במות שונות של הופעות חיות..
הפסטיבל הראשון נערך ב-14 באוגוסט 2005, ובו הופיעו התקליטנים פוש (M.I.K.E), ארמין ואן ביורן, קור פיג'נמן, טכנובוי וקון.
הפסטיבל השני נערך ב-30 ביולי 2006, וכלל את ארמין ואן ביורן, דייוויד גטה, פרד בייקר, DJ זאני, רות'לס, ומרקו ביילי. התקליטן פול אוקנפולד היה אמור להופיע גם אך הופעתו בוטלה זמן קצר לפני האירוע מכיוון שהיה בסיבוב הופעות עם מדונה.
בשנה השלישית, הפסטיבל התקיים במשך יומיים בפעם הראשונה בתולדות הפסטיבל, ב-28 וב-29 ביולי 2007.
ב-2008, הפסטיבל נערך ב-26-27 ביולי, ובפעם הראשונה, הופיעו למעלה מ-100 תקליטנים בפסטיבל ונכחו בו מעל ל-50,000 מבקרים.
בפסטיבל החמישי, שנערך ב-25-26 ביולי 2009, נכחו כ-90,000 מבקרים.
ב-2010, התקליטנים דימיטרי וגאס ולייק מייק, דאדה לייף וטארה מקדונלד כתבו את ה"המנון" הרשמי של הפסטיבל, הנקרא "Tomorrow/Give Into The Night", וביצעו אותו פעמיים בבמה המרכזית של הפסטיבל, מיד אחרי ההופעה של חבורת Swedish House Mafia. השיר הגיע למקום החמישי במצעד המוזיקה המסחרי של בלגיה והוא ההמנון הנמכר ביותר של הפסטיבל עד כה.
הפסטיבל השביעי בשנת 2011 נערך בפעם הראשונה במשך שלושה ימים. רק לאחר כמה ימים שהתחילו למכור כרטיסים לפסטיבל, הם אזלו והיו למעלה מ-180,000 מבקרים. באירוע הופיעו דייוויד גטה, האחיות Nervo,‏ Swedish House Mafia, אביצ'י, טייסטו, 2ManyDJ's, קרל קוקס, פול ואן דייק, טנסנייק, ליידבאק לוק, ברודינסקי, De Jeugd Van Tegenwoordig ועוד עשרות אחרים. הפסטיבל נבחר ל"פסטיבל המוזיקה הטוב ביותר" בטקס פרסי מוזיקת הדאנס הבינלאומי.
בשנת 2012, הפסטיבל נערך בין ה-27 ל-29 ביולי, בפארק הלאומי של דה שהורר שבעיר בום, בלגיה. באירוע הופיעו כ-400 תקליטנים, וביניהם סקרילקס, אביצ'י, מרקו ביילי, סקאזי, דייוויד גטה, התאומות Nervo, הארדוול, Swedish House Mafia, אפרוג'ק, סטיב איוקי, קרל קוקס, Bloody Beetroots, פול ואן דייק, צ'אקי, מרטן סולבג, פאטבוי סלים, דימטרי וגאס & לייק מייק ופנדולום. למעלה מ-185,000 מבקרים מ-75 מדינות שונות נכחו בפסטיבל, כאשר כ-35,000 מהם לנים ב-Dreamville (אזור מיוחד ששייך לפסטיבל כדי לישון בו).
בפסטיבל התשיעי, שנערך בין ה-26 ל-29 ביולי 2013 בפארק הלאומי של דה שהורר שבעיר בום, בלגיה, נמכרו 90,000 כרטיסים יועדו למכירה רק לבלגים ואזלו תוך פחות מ-12 דקות. 90,000 הכרטיסים האחרים נמכרו לאנשים משאר רחבי העולם ואזלו תוך פחות משעתיים. ההמנון הרשמי של הפסטיבל ב-2013 היה הסינגל "Chattahoochee" שאותו יצרו התקליטנים דימיטרי וגאס & לייק מייק.
Tomorrowland משתפת פעולה עם חברת התעופה בראסלס איירליינס, כדי שלאנשים המגיעים לפסטיבל תהיה אפשרות לקנות חבילות נופש בלעדיות ומוזלות הכוללות טיסות וכרטיסים לפסטיבל.
ב-4 בדצמבר 2013 הוכרז בדף הפייסבוק הרשמי של Tomorrowland כי בשנת 2014 הפסטיבל יערך 6 ימים לכבוד 10 שנים לפסטיבל, מ-18 ביולי עד 20 ביולי ומ-25 ביולי עד 27 ביולי.
ב-27 במרץ 2014 זכה הפסטיבל בפרס ה-IDMA לאירוע המוזיקה הטוב ביותר. ב-1 בדצמבר 2015, יצא לאקרנים סרט על הפסטיבל שנקרא "This Was Tomorrow".
בעקבות מגפת הקורונה, לא נערך הפסטיבל בשנים 2020 ו-2021. הפסטיבל חזר לפעילות בשנת 2022.
הפסטיבל לאורך השנים

בפרק זה אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי. 
אנא שקלו לשפר את אמינות הפרק באמצעות הבאת מקורות לדברים ושילובם בגוף הפרק בצורת הערות שוליים. (24 בפברואר 2025)
| שנה | נושא הפסטיבל | תרגום חופשי | תאריכים | מספר מבקרים |
| --- | --- | --- | --- | --- |
| 2005 | ללא נושא |  | 14 באוגוסט | 9,000 מבקרים |
| 2006 | ללא נושא |  | 30 ביולי | 15,000 מבקרים |
| 2007 | ללא נושא |  | 28-29 ביולי | 15,000 מבקרים |
| 2008 | ללא נושא |  | 27-28 ביולי | 50,000 מבקרים |
| 2009 | ״Masker (Mask)״ | ״מסיכה״ | 26-27 ביולי | 90,000 מבקרים |
| 2010 | ״Zon (Sun)״ | ״שמש״ | 25-26 ביולי | 180,000 מבקרים |
| 2011 | ״The Tree of Life״ | ״עץ החיים״ | 22-23 ביולי, 25 ביולי | 270,000 מבקרים |
| 2012 | ״The Book of Wisdom״ | ״ספר החוכמה״ | 27-29 ביולי | 270,000 מבקרים |
| 2013 | ״The Arising of Life״ | התעוררות החיים״ | 26-28 ביולי | 270,000 מבקרים |
| 2014 | ״The Key to Happiness״ | ״המפתח לאושר״ | 18-20 ביולי, 25-27 ביולי | 540,000 מבקרים |
| 2015 | The Secret Kingdom of״ ״Melodia | ״הממלכה הסודית של מלודיה״ | 24-26 ביולי | 270,000 מבקרים |
| 2016 | ״The Elixir of Life״ | ״סם החיים״ | 22-24 ביולי | 270,000 מבקרים |
| 2017 | ״Amicorum Spectaculum״ | ״הצגה של חברים״ | 21-23 ביולי, 28-30 ביולי | 600,000 מבקרים |
| 2018 | ״The Story of Planaxis״ | הסיפור של פלנאקסיס | 20-22 ביולי, 27-29 ביולי | 600,000 מבקרים |
| 2019 | The Book of Wisdom: The״ ״Return | ״ספר החוכמה: השיבה״ | 19-20 ביולי, 26-28 ביולי | 600,000 מבקרים |
2020: לא התקיים פסטיבל עקב נגיף הקורונה
2021: לא התקיים פסטיבל עקב נגיף הקורונה
| 2022 | ״The Reflection of Love״ | ״השתקפות האהבה״ | 15-17 ביולי, 22-24 ביולי, 29-31 ביולי | 900,000 מבקרים |
| 2023 | ״Adscendo״ | ״אדסנדו״ | 21-23 ביולי, 28-30 ביולי | 600,000 מבקרים |
| 2024 | ”Life” | ״חיים״ | 19-21 ביולי, 26-28 ביולי | 600,000 מבקרים |
| 2025 | "Orbyz" | ״אורביז״ | 18-20 ביולי, 25-27 ביולי |  |
TomorrowWorld

ב-18 בפברואר 2013 הכריזו המארגנים של Tomorrowland על פסטיבל חדש הנקרא "TomorrowWorld" (בתרגום חופשי: "עולם המחר"), והוא מתקיים מדי שנה בגבעות צ'אטאוצ'י שבמדינת ג'ורג'יה שבארצות הברית.
ב-2 במרץ 2016 הודיעו מארגני הפסטיבל כי הוא לא יתקיים בשנה זו עקב מחדלים שאירעו בפסטיבל שלפניו כגון ביטול הסעות בגלל סערה וגשמים עזים, לינה בגשם ובבוץ בכפר האוהלים של הפסטיבל ועוד.
Tomorrowland ברזיל

ב-20 ביולי 2014, בזמן הופעתו של ה-DJ דייוויד גטה, הוא הכריז כי פסטיבל חדש מטעם המארגנים של הפסטיבל הרשמי יתקיים בסאו פאולו, ברזיל ויקרא "Tomorrowland Brazil".
הערות שוליים

↑  "The Top 10 Music Festivals in the World"
↑  "Tomorrowland - July 30, 2006, Schorre, Boom - Event"
↑  "History - Tomorrowland - Events - Elektropedia"
↑  "27th Annual International Dance Music Awards Nominees and Winners"
↑  "Brussels Airlines welcomes 25 flights with visitors for Tomorrowland"
↑  Tomorrowland 2014 בעמוד הפייסבוק הרשמי של Tomorrowland
↑  TomorrowWorld will not take place in 2016
↑  Tomorrowland's Brazil Expansion Confirmed for May 2015 באתר billboard
| --- | --- |
בקרת זהויות :  LCCN: no2016121698  MusicBrainz: 1bc5100f-fd6d-46ff-ae98-3d1df258135b  MusicBrainz: 33dd6cd3-5eb2-416d-b956-c72628762827  VIAF: 74147662952360550971   WorldCat (עם VIAF): 74147662952360550971 
הבמה המרכזית 2014
היורשים (סרט, 2015)

ערך זה עוסק בסרט טלוויזיה מ-2015. אם התכוונתם למשמעות אחרת, ראו .
| --- | --- |

כרזת הסרט באנגלית
 בימוי:  קני אורטגה
 הופק בידי:  טרייסי ג'פרי ג'ודי טיילור
 תסריט:  ג'וסאן מקגיבון שרה פריוט
 עריכה:  דון ברוצ'ו
 שחקנים ראשיים:  דאב קמרון קמרון בויס בובו סטיוארט סופיה קרסון מיטשל הופ שרה ג'פרי  ג'דדיה גודאייקר
 מוזיקה:  דיוויד נסים לאורנס 
 צילום:  תומאס בורשטיין
 מדינה:  ארצות הברית
 חברת הפקה:  ערוץ דיסני
 חברה מפיצה:  Disney–ABC Domestic Television
 הקרנת בכורה:  ארצות הברית31 ביולי 2015 ישראל31 באוגוסט 2015
 משך הקרנה:  111 דקות
 שפת הסרט:  אנגלית
 סוגה:  פנטזיה קומדיה מחזמר סרט נעורים
 מקום התרחשות:  ונקובר 
 סרט הבא:  היורשים 2
 אתר רשמי
 דף הסרט ב־IMDb
 
היורשים (באנגלית: Descendants) הוא סרט טלוויזיה מוזיקלי מקורי של ערוץ דיסני ששודר לראשונה ב-31 ביולי 2015. הסרט מתעד את חיי ילדיהם של חלק מנבלי דיסני הגדולים ביותר כשהם לומדים בבית הספר יחד עם ילדיהם של הגיבורים. בסרט מככבים מיטשל הופ, שרה ג'פרי, ג'דדיה גודאייקר, דיאן דואן, בראנה דאמיקו, דאב קמרון, בובו סטיוארט, קמרון בויס וסופיה קרסון.
בשנת 2016 יצא לאור באנגלית ספר של "היורשים" ששמו "חזרה לאי האבודים", אותו כתבה הסופרת מליסה דה לה קרוז (כותבת "המכשפות מאיסט אנד"). לסרט יצא בשנת 2017 סרט המשך הממשיך את עלילותיהם של ארבעת ילדי הנבלים. ובשנת 2019 יצא לאור הסרט השלישי של ״היורשים״ הסוגר את עלילת הסרטים הקודמים.
צוות השחקנים > היורשים

דאב קמרון - מאל, בתה של מליפיסנט.
סופיה קרסון - איווי, בתה של המלכה הרעה.
בובו סטיוארט - ג'יי, בנו של ג'אפר.
קמרון בויס - קרלוס דה ויל, בנה של קרואלה דה ויל.
מיטשל הופ - הנסיך בן, בנם של בל והחיה ויורש העצר של אורדון.
שרה ג'פרי - הנסיכה אודרי, בתם של אורורה והנסיך פיליפ.
ג'דדיה גודאייקר - הנסיך צ'אד מקסים, בנם של סינדרלה ונסיך החלומות.
דיאן דואן - לוני, בתם של מולאן ולי שאנג.
בראנה דאמיקו - ג'יין, בתה של הפיה הסנדקית.
זכריה גיבסון - דאג, בנו של שטיא, הגמד השביעי של שלגיה.
צוות השחקנים > הנבלים

קריסטין צ'נוות' - מליפיסנט
קאתי נג'ימי - המלכה - ג'אפר
וונדי רייצ'ל רובינסון - קרואלה דה ויל
צוות השחקנים > הגיבורים

קיגן קונור טרייסי - המלכה בל
דן פיין - המלך החיה
מלאני פאקסון - הפיה הסנדקית
סטפני בנט - שלגיה
הפקת הסרט

ב-12 בדצמבר 2013, ערוץ דיסני הודיע על הפקת הסרט ושחרר את תוכן העלילה. הצילומים החלו באביב 2014. קני אורטגה, במאי שעבד בעבר עם ערוץ דיסני על הטרילוגיה המצליחה היי סקול מיוזיקל, הכריז שיביים את הסרט.
הסופרת מליסה דה לה קרוז כתבה רומן שמהווה פריקוול לסרט בשם "אי האבודים", אשר יצא לאור ב-5 במאי 2015.
שידור הבכורה בארצות הברית זכה לכ-6.6 מיליון צפיות.
בישראל, הסרט הוקרן לראשונה ב-31 באוגוסט 2015.
הפקת הסרט > ספיישל מאחורי הקלעים

ב-9 באוגוסט 2015, בערוץ דיסני שידרו ספיישל מיוחד המתאר את הנעשה מאחורי הקלעים של הסרט, במהלכו השחקנים סיפרו על חוויית הצילומים על הסט. הספיישל שודר בערוץ דיסני ישראל ב-10 בספטמבר 2015.
ספין אוף אנימציה

ב-18 בספטמבר 2015, עלתה סדרת אנימציה המבוססת על הסרט. הסדרה נקראת: היורשים: עולם מרושע (באנגלית: Descendants: Wicked World).
הדמויות מדובבים על ידי השחקנים ששיחקו אותן בסרט:
דאב קמרון מדבבת את מאל
קמרון בויס מדבב את קרלוס
בובו סטיוארט מדבב את ג'יי
סופיה קארסון מדבבת את איווי
מיטשל הופ מדבב את בן
שרה ג'פרי מדבבת את אודרי
דיאן דואן מדבבת את לוני
בראנה דאמיקו מדבבת את ג'יין
ג'דדיה גודאייקר מדבב את צ'אד
כמו כן מצטרפות לסדרה ארבע יורשות חדשות:
אורסולה טהריאן מדבבת את ג'ורדן, בתו של הג'יני מאלאדין
צ'יינה אן מקליין מדבבת את פרדי, בתו של דוקטור פאסילייה מהנסיכה והצפרדע
ג'ניפר ויל מדבבת את אלי, בתה של עליסה
רובי, בתם של רפונזל ויוג'ין מפלונטר